-Անկեղծ ասած՝ չգիտեմ ինչով է հիմնավորվել կառավարության նիստերը դռնբաց անցկացնելու անհրաժեշտությունը, բայց ես դրանում ավելի շատ պոպուլիզմի տարրեր եմ նկատում։ Սակայն անցյալը թողնենք այլ մասնագետների․ այժմ առաջարկվող կարգավորումը համարում եմ ճիշտ եւ անհրաժեշտ։ Այնպես, ինչպես շատ ճիշտ էր գործադիրի նիստերի ժամանակ զեկուցողներին պարտադիր ամբիոնի մոտ հրավիրելու անիմաստ արարողակարգային պահանջի վերացումը։ Գործադիրի նիստերն ու խորհրդակցությունները դռնբաց անցկացնելու գաղափարը հայեցակարգային սխալ է պարունակում։ Դրանք երկրի օպերատիվ կառավարման եւ քաղաքական պլանավորման կարեւորագույն որոշումների կայացման միջոցներն են, որտեղ ոչ թե պիտի կայանա դասական ժողովրդավարական իմաստով քաղաքական բանավեճ, այլեւ պետք է դառնա իշխող քաղաքական միասնական թիմի brainstorming։ Այս առումով գործադիրի աշխատաոճն էականորեն տարբերվում է պառլամենտի կամ դատարանի պրոցեսուալ արարողակարգից։